Diari Oficial de la Generalitat Valenciana


Sumari del DOGV 4723, del 31-03-2004 (2004/3158)

ORDE de 24 de marc de 2004, de la Conselleria d'Infraestructures i Transport, per la qual es regula el procediment de realització de l'examen per a l'obtenció del certificat de capacitació professional dels consellers de seguretat per al transport de mercaderies perilloses per carretera i la seua renovació.
--------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/o/2004/03/24/(1)/dof/vci/html**

### Dades del document

Número de DOGV
:   4723

Data del DOGV
:   31-03-2004

Secció del DOGV
:   I. DISPOSICIONS GENERALS

Número del document
:   2004/3158


Data del document
:   24-03-2004

Organisme emissor
:   Conselleria d'Infraestructures i Transport

Tipus de document
:   Ordre

Anàlisi jurídica

 Descriptors 

:   * seguretat en carretera
    * qualificació professional
    * examen
    * transport de mercaderies perilloses
    * legislació

ORDE de 24 de marc de 2004, de la Conselleria d'Infraestructures i Transport, per la qual es regula el procediment de realització de l'examen per a l'obtenció del certificat de capacitació professional dels consellers de seguretat per al transport de mercaderies perilloses per carretera i la seua renovació. [2004/M3158]
  
La Directiva 96/35/CE del Consell de la Unió Europea, de 3 de juny de 1996, sobre designació i qualificació professional de consellers de seguretat per al transport per carretera, per ferrocarril o per via navegable de mercaderies perilloses, ha sigut incorporada a l'ordenament jurídic espanyol per mitjà del Reial Decret 1.566/1999, de 8 d'octubre, sobre consellers de seguretat per al transport de mercaderies perilloses per carretera, per ferrocarril o per via navegable i d'acord amb el que establix l'article 66.2 de la Llei 16/1987, de 30 de juliol, d'Ordenació dels Transports Terrestres. L'article 5 del mencionat reial decret establix que el contingut i l'estructura dels exàmens de capacitació de conseller de seguretat, així com el model de certificat de formació que s'ha d'expedir una vegada superats els exàmens, es determinarà pel Ministeri de Foment, facultat que s'arreplega, amb caràcter general, en la disposició final primera del reial decret.
  
L'Orde del Ministeri de Foment 605/2004, de 27 de febrer, sobre capacitació professional dels consellers de seguretat per al transport de mercaderies perilloses per carretera, per ferrocarril o per via navegable desplega el mencionat reial decret, regula les modalitats d'examen, les convocatòries i l'estructura dels exercicis i els corresponents certificats i la seua renovació. En l'article 3 establix que els exàmens es convocaran per l'òrgan competent de les comunitats autònomes on es realitzen, amb periodicitat mínima anual, i que quan alguna comunitat autònoma manifeste la conveniència de no efectuar per si mateixa la corresponent convocatòria, la Direcció General de Ferrocarrils i Transports per Carretera del Ministeri de Foment podrà convocar i realitzar directament les proves. Igualment, l'article 5 atribuïx al corresponent òrgan de la comunitat autònoma la facultat d'expedició dels certificats d'aptitud i la seua renovació.
  
L'entrada en vigor de l'Orde de 605/2004, de 27 de febrer, del Ministeri de Foment, sobre capacitació professional dels consellers de seguretat per al transport de mercaderies perilloses per carretera, per ferrocarril o per via navegable, ha fet que es considerara oportú elaborar una orde que regulara i adaptara, en l'àmbit de la Comunitat Autònoma Valenciana, el contingut de l'orde ministerial mencionada, ja que per Orde de 23 de gener de 2004, de la Conselleria d'Infraestructures i Transports, es va derogar l'Orde de 13 de juny de 2003, de la Conselleria d'Obres Públiques, Urbanisme i Transports, en què es regulava el procediment de realització de l'examen per a l'obtenció del certificat de capacitació professional dels consellers de seguretat per al transport de mercaderies perilloses a la Comunitat Valenciana.
  
Per tot això, i en virtut del que preveu l'article 35 de la Llei 5/1983, de 30 de desembre, del Govern Valencià, i l'article 8 del Decret 114/2003, d'11 de juliol, del Consell de la Generalitat Valenciana, pel qual s'aprova el Reglament Orgànic i Funcional de la Conselleria d'Infraestructures i Transport,
  
ORDENE
  
Article 1
  
El compliment del requisit de capacitació professional de conseller de seguretat per al transport de mercaderies perilloses per carretera serà reconegut a les persones a favor dels quals l'administració expedisca el corresponent certificat d'aptitud per haver superat l'examen corresponent.
  
Dins d'esta modalitat de transport per carretera s'establixen les especialitats següents:
  
- Classe 1 (matèria i objectes explosius).
  
- Classe 2 (gasos).
  
- Classe 7 (radioactivitat).
  
- Classes 3, 4.1, 4.2, 4.3, 5.1, 5.2, 6.1, 6.2, 8 i 9. Matèries sòlides i líquides contingudes en l'enumeració de cadascuna de les classes de l'Acord Europeu per al Transport Internacional de Mercaderies Perilloses (ADR).
  
- Matèries líquides inflamables amb els números d'identificació de l'Organització de les Nacions Unides 1202 (gasoil), 1203 (gasolina) i 1223 (querosé).
  
Article 2
  
Per a l'obtenció del certificat de capacitació a què es referix l'article anterior, serà necessària la superació dels exàmens que a l'efecte, i d'acord amb el que preveu l'Orde FOM 605/2004, de 27 de febrer (BOE núm. 59, de 9 de març de 2004), sobre capacitació professional dels consellers de seguretat per al transport de mercaderies perilloses per carretera, per ferrocarril o per via navegable, es convoquen per l'administració de la Generalitat Valenciana.
  
Article 3
  
Els exàmens a què es referix l'article anterior es convoquen amb periodicitat anual i per a tot l'àmbit territorial de la Comunitat Valenciana.
  
El termini per a la presentació de sol·licituds serà de l'1 al 20 d'abril de cada any.
  
Article 4
  
Les modalitats, el contingut, l'estructura i la qualificació dels exàmens són els establits en l'orde del Ministeri de Foment i versaran sobre el coneixement de les matèries incloses en l'annex del Reial Decret 1.566/1999, de 8 d'octubre, sobre els consellers de seguretat per al transport de mercaderies perilloses per carretera, per ferrocarril o per via navegable (BOE núm. 251, de 20 d'octubre de 1999).
  
Els exàmens, referits a cadascun dels modes de transport, constaran de dos proves:
  
1) La primera, en la qual no es permetrà la consulta de textos, consistix en el desenrotllament de 25 preguntes, o la resposta a 50 preguntes tipus test, amb quatre respostes alternatives, versarà sobre les matèries incloses en l'annex del mencionat Reial Decret 1.566/1999.
  
2) La segona, en la qual es permetrà la consulta de textos, excepte d'aquells en què figure la resolució als supòsits, consistix en la realització d'un estudi o supòsit que, amb referència a l'àmbit del mode del transport i a l'especialitat corresponent, versarà sobre les tasques i les obligacions que s'han de realitzar i/o complir pel conseller.
  
El temps màxim de què podran disposar els aspirants per a la realització de cadascuna de les dos proves serà d'una hora.
  
Cada prova es valorarà de 0 a 100 punts i es considerarà superada quan l'examinand obtinga una puntuació igual o superior a 50. Les respostes errònies no tindran penalització.
  
Els candidats hauran de superar un examen per al transport per carretera, i dins d'este, d'acord amb el contingut dels exàmens, podran optar entre examinar-se globalment per a totes les especialitats arreplegades en l'article 1, o de forma separada per a alguna o algunes d'estes. En el cas que s'opte per realitzar una prova independent per a alguna o algunes de les especialitats, les proves mantindran el mateix esquema i versaran únicament sobre aquelles matèries que puguen afectar l'especialitat de transport de què es tracte.
  
Article 5
  
El director general de Transports designarà tribunal, data, lloc i hora de realització dels exàmens, i es procedirà a la publicació en el Diari Oficial de la Generalitat Valenciana, com a mínim, amb 10 dies d'antelació a la realització del primer exercici.
  
Article 6
  
El tribunal dels exàmens és únic per a tota la Comunitat Valenciana i estarà constituït per huit membres: el president, cinc vocals i un secretari, el qual actuarà amb veu i sense vot, i es podran designar membres suplents dels anteriors.
  
Les proves es realitzaran simultàniament en les ciutats de València, Alacant i Castelló, si bé, amb atenció al nombre d'aspirants de cada província, el tribunal podrà determinar que l'examen es duga a terme en una sola localitat .
  
Article 7
  
Per a poder concórrer a la prova, els sol·licitants hauran de tindre i acreditar la seua residència habitual en el territori de la Comunitat Valenciana, excepte els que estiguen domiciliats en territori estranger. Esta excepció s'haurà d'acreditar per mitjà de justificant original d'estar domiciliat en l'estranger.
  
Es presumirà que la residència habitual de l'aspirant es troba en el lloc en què figure el seu domicili en el document nacional d'identitat en vigor. Només s'admetrà que el domicili és distint al que apareix en el dit document quan es done alguna de les circumstàncies següents:
  
- Que l'aspirant acredite, per mitjà de certificat d'empadronament, que ha tingut el seu domicili en lloc distint almenys 185 dies naturals de l'últim any, comptador des del dia de l'acabament del termini de presentació de sol·licituds per a concórrer a les proves.
  
- Que l'aspirant acredite que, encara que haja tingut el seu domicili en lloc distint menys 185 dies de l'últim any, ha estat obligat per raons familiars o professionals a canviar la seua residència. Esta última circumstància no s'entendrà complida quan es tracte d'una estada temporal en una localitat per a la realització d'una activitat de duració determinada. L'assistència a una universitat, escola o centres docents no implica el trasllat de la residència habitual.
  
Article 8
  
Les sol·licituds per a prendre part en les proves que es convoquen s'hauran de realitzar per mitjà del model que s'adjunta en l'annex d'esta orde.
  
Les sol·licituds han de presentar-se, degudament omplides, en la Direcció General de Transports de la Conselleria d'Infraestructures i Transport o en els servicis territorials de Transports de València, Alacant i Castelló.
  
Les sol·licituds aniran acompanyades d'una fotocòpia del document nacional d'identitat vigent i del justificant del pagament de la taxa per drets d'examen i, si és procedent, pels documents que se citen en l'article anterior.
  
En la sol·licitud s'haurà d'indicar només un sol lloc de la Comunitat Valenciana per a assistir a les proves, i no es podrà posteriorment modificar.
  
Article 9
  
Amb un màxim de 12 dies després de la finalització del termini de sol·licitud, en cada Servici Territorial de Transports i en els servicis centrals, s'exposarà la llista provisional d'exclosos i admesos als exàmens que es realitzen en la seua corresponent ciutat, amb un termini de 10 dies per a esmenar les errades que hagueren motivat la seua inadmissió o presentar les al·legacions que consideren convenient, de conformitat amb l'article 71 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, modificat per la Llei 4/1999, de 13 de gener. Esmenades, si és procedent, les errades o ateses les al·legacions presentades, s'exposaran les llistes definitives en les dependències mencionades almenys 48 hores abans de la realització de les proves de capacitació.
  
Article 10
  
Les llistes provisionals de les persones que superen les proves s'exposaran a les mateixes dependències indicades en l'article 9, i els examinats disposaran de 10 dies per a presentar les al·legacions que consideren convenients. Ateses les al·legacions presentades i, si és procedent, esmenades les errades detectades, s'exposaran les llistes definitives en cada Servici Territorial de Transports i en els servicis centrals.
  
Article 11
  
Els corresponents certificats de capacitació seran expedits, per la Conselleria d'Infraestructures i Transport, a les persones que superen el corresponent examen de capacitació i figuren com a tals en la relació a l'efecte elaborada pel tribunal.
  
El certificat tindrà una validesa de cinc anys i es renovarà per períodes de cinc anys si, durant l'últim any anterior a l'expiració del certificat, el titular supera una prova de control d'acord amb el que exposa l'article següent.
  
L'absència de renovació del certificat incapacitarà el titular per a la realització de les funcions de conseller de seguretat, i, si és procedent, s'haurà de sotmetre a les proves necessàries per a obtindre un nou certificat.
  
Article 12
  
La prova de control per a la renovació dels certificats, a la qual fa referència en l'article anterior, consistirà únicament en la realització de la primera de les proves exposades en l'article 4 i en les mateixes condicions que les requerides per a l'examen d'accés.
  
Article 13
  
Els exàmens de renovació es convocaran dos vegades a l'any, la primera d'estes ha de coincidir sempre amb la convocatòria anual de consellers de seguretat.
  
El termini de presentació de sol·licituds de la segona convocatòria serà de l'1 al 20 d'octubre de cada any.
  
Disposició transitòria
  
Amb la finalitat que tots els consellers de seguretat que van obtindre la seua titulació l'any 1999 tinguen l'opció de dos convocatòries per a renovació dels seus títols, amb caràcter excepcional i per a l'any 2004 el termini de presentació de sol·licituds de la segona convocatòria per a la renovació dels consellers de seguretat, serà de l'1 al 20 de setembre.
  
Disposicions finals
  
Primera
  
Es faculta la Direcció General de Transports per a l'execució, la interpretació, el desenrotllament i l'aplicació de la present orde.
  
Segona
  
La present orde entrarà en vigor l'endemà de la publicació en el Diari Oficial de la Generalitat Valenciana.
  
València, 24 de marc de 2004
  
El conseller d'Infraestructures i Transport,


Còpia Permalink ELI